En nom de nostre seigneur amen. L’an de l’incarnacion d’icelli courant mil trois cens quatre vins et cincq, le huittème jour du mois de jung, je Poinssart Bourgeoise de Diion, faiz sauoir a touz ceulx qui verront et orront ces presentes lettres, que je, de mon bon gre et plene volente senz deceuance, vens cede quicte et transporte perpetuelment pour moy et pour mes hoirs, aux religieux prieur et couuent du monastiere de saint Estienne de Diion, frere Guy dArc procureur et en nom de procureur des diz religieulx present et stipulant, au proffit de deux anniuersaires fondez ou dit monastere par frere Robert de Chaignay chanoine du dit monastere et maistre de lospital de nostre dame de Diion, les quelx seront celebrez chascun an perpetuelment en ycelli monastere par les diz prieur et couuent, pour le remede de lame dudit frere Robert, cest assauoir lun des diz anniuersaires es quartemps de la saincte Lucie, et l’autre es quartemps des Bordes, cinquante solz tournois de annuelle et perpetuelle rente, vng franc de bon or et de juste pois du coing du roy nostre signeur compte pour vint solz tornois et vng groz viez compte pour vint deniers tornois, a paier chascun an par moy et mes hoirs perpetuelment aux diz religieux et a leurs successeurs a la feste de la nativite saint Jehan Baptiste. Et commancera le premier paiement a la dite feste de la nativite de saint Jehan Baptiste, qui sera l’an courant mil trois cens quatre vins et six. Et ce present vendaige, je faiz pour le pris de trente huit frans de bon or et de juste pois, du coing du roy nostre seigneur, les quelx j’ay euz nombrez et receuz des diz religieux par la main dudit frere Robert realment et de fait, en la presence du coadiuteur et des tesmoins cy dessoubz nommez, Dont je me tien pour content et bien paie deulx et les en quitte perpetuelment par ces presentes. Et les diz cinquante solz tornois de annuelle et perpetuelle rente, assie et assigne perpetuelment aux diz religieux sur une maison fons mex et appartenances dicelle, assise a Diion en chasteaul prez de la porte au lion, de coste la voie commune d’une part et la maison Perrinet Vangerry d’autre part, la quelle maison ainssi confinee est appellee la maison sire Jehan de Saumaise. Item sur vne autre maison fons mex et appartenances d’icelle tenent a ycelle maison a la partie par darriers, la quelle tient a cense Huguenot Manechot demeurant a Diion. Item et sur la cense que ledit Huguenot Manechot en doit. Et vueil et me consens que pour chascun deffaut de paie de la dite rente les diz religieux puissent recourre aux diz assignaulx et les tenir et possider et faire les loyers et reuenues leurs, jusques affin de paie des arraiges de la dite rente et des despens pour ce encouruz. Promettens je le dit Poinssart, par mon serement pour ce donné corporelment aus sains euuangiles de dieu, et soubz l’obligacion de tous mes biens meubles et nonmeubles, presens et auenir quelconques, ce present vendaige tenir et obseruer a touiours senz contrevenir, et paier chascun an perpetuement aux diz religieux la dicte rente audit terme, ensemble tous despens qu’il pourroient encourir pour deffaut de ma paie, et aussi garantir perpetuement a yceulx religieux et a leurs successeurs la dite rente sur les diz assignaulx et faire tout ce que lon doit faire en garantie. Renuncens en ce fait a toutes excepcions par les quelx l’an pourroit dire ou venir contre la teneur de ces presentes lettres ou aucune des choses contenues en ycelle, mesmement au droit disant la general renunciacion non valoir se l’especial n’est deuant mise. Voulens a ce moy et mes hoirs estre contrains ainssi comme de chose adiugie par la court de monseigneur le duc de Bourgoingne, a la juridiction de laquelle court, quant a ce, je submet et oblige moy, les diz assignaulx, et tous mes autres biens meubles et non-meubles presens et auenir quelconques. En tesmoing de ce j’ay requis et obtenu le seel de la dite court estre mis a ces presentes lettres. C’est fait pardeuant Jehan de Maroilles, clerc jure de la dite court et coadiuteur du notaire de Diion. Presens messire Guy de Blaingney prestre et Therry le Barbolet demeurant a Diion, tesmoings ad ce appellez et especialment requis l’an et le jour dessus diz. J. de Maroilles.